ইলামবাজারে প্রিসাইডিং অফিসারকে সরাল কমিশন

ইলামবাজার: ইলামবাজারের এক বুথে প্রিসাইডিং অফিসারকে সরিয়ে দিল নির্বাচন কমিশন (Election Commission)। মুখ্য নির্বাচনী আধিকারিক দফতর সূত্রে খবর, এখানেও ১০০ শতাংশ ভাবে বাজিমাত করেছে ওয়েব কাস্টিংয়ের ব্যাবস্থা। মুখ্য নির্বাচনী আধিকারিকের দফতর জানিয়েছে, ওয়েব কাস্টিংয়ের (Webcasting) মধ্য দিয়ে দেখা যায়, ইলামবাজারের ২৫ নম্বর বুথে একটি লোক একাধিক বুথে বার বার ঢোকার চেষ্টা করে। বার বার সাধারণ ভোটারদের প্রভাবিত করছিল সে। কোনওরকম ব্যবস্থা নেয়নি বুথের সংশ্লিষ্ট প্রিসাইডিং অফিসার। এরপরই তৎক্ষণাৎ এই প্রিসাইডিং অফিসারকে সরিয়ে দিল মুখ্য নির্বাচনী আধিকারিক দফতর। রিজার্ভ রাখা অন্য ভোট কর্মী থেকে কিছুক্ষণের মধ্যেই সেখানে প্রিসাইডিং অফিসারকে পাঠানো হবে বলেই জানা যাচ্ছে।

উল্লেখ্য, আজ ১৩ মে সোমবার ২৪-এর লোকসভা নির্বাচনে (Forth Phase Lok Sabha Election 2024) চতুর্থ দফায় ভোটগ্রহণ চলছে। এই দফায় বহরমপুর, কৃষ্ণনগর, রানাঘাট, বোলপুর, বীরভূম, বর্ধমান পূর্ব, বর্ধমান-দুর্গাপুর ও আসানসোল কেন্দ্রে ভোটগ্রহণ হচ্ছে। সকাল ১১টা পর্যন্ত সারা দেশের ৯৬টি লোকসভা কেন্দ্র মিলিয়ে সামগ্রিক ভাবে ভোটদানের হার ২৪.৮৭ শতাংশ।

আরও পড়ুন: বুথে গিয়েও ভোট দিতে পারলেন না প্রৌঢ়া!

ভোটদানের হারে বাংলার মধ্যে এগিয়ে রয়েছে মুর্শিদাবাদ জেলার অন্তর্গত বহরমপুর লোকসভা কেন্দ্র। সেখানে ভোট পড়েছে ৩৫.৫৩ শতাংশ। বোলপুরে সকাল ৯টা পর্যন্ত ৩৫.২২ শতাংশ, বর্ধমান পূর্বে ৩৩.৮২ শতাংশ, কৃষ্ণনগরে ৩২.৫৯ শতাংশ, রানাঘাটে ৩৩.২৩ শতাংশ, বীরভূমে ৩০.৪৫ শতাংশ, বর্ধমান-দুর্গাপুরে ৩১.৪১ শতাংশ, আসানসোলে ২৯.৯৯ শতাংশ ভোট পড়েছে। গড়ে সকাল ১১টা পর্যন্ত ৩২.৭৮ শতাংশ ভোট পড়েছে।

দেখুন ভোটের আরও খবর